Miss Scarlet and The Duke

***Miss Scarlet and The Duke*** estas televida krimdramo lokita en Britio je la Viktoriana epoko kaj kreita de Rachael New. Ĉefaj roluloj estas Eliza Scarlet kaj William Wellington, detektivoj. 

## Produktado
La filmojn realigas kune A+E Networks International kaj Element 8 Entertainment (privataj usonaj firmaoj por multmediala produktado).

La unua serio estis filmita en Dublino fine de 2019. La realigo de dua serio estis komence planita por Septembro 2020, sed ĝi estis prokrastita pro la kronvirusa pandemio. La 29-an de Marto 2021 oni konfirmis la filmadon de la nova serio, kiu surondiĝos en 2022: aŭtorino Rachael New tiam anoncis, ke la duan serion oni filmos en Beogrado, Serbio, en Aŭgusto 2021 ĉar ne estas mendeblaj la antaŭaj scenejoj kaj teatroj en Irlando. La 25-an de Aŭgusto 2021 estis publikigitaj la unuaj propagandaj fotografioj el la scenejoj en Beogrado.

Por krei la personecon de la ĉefrolulino, la aŭtorino de la serio, verkistino Rachael New, ĉerpis inspiron el Elizabeth Bennett de romano ”Fiero kaj antaŭjuĝo” de Jane Austen kaj el Scarlett O'Hara de romano ”Gone with the wind” de Margaret Mitchell.

## Dissendado
La unuan serion komencis elsendi la brita pagata televido Alibi la 31an de Marto 2020. En Usono ĝi aperis premiere la 17-an de Januaro 2021, elsendita de televido PBS, kiu por la unua fojo aĉetis filmon el brita televido alia ol BBC, Channel 4 aŭ ITV.

La serio estis krome elsendata en Kanado fare de (CBC), en Italio fare de RAI4 kaj podkasta platformo RAIPlay (kanaloj de RAI) kaj en aliaj landoj.

## Intrigo
En 1882, en la viktoriana Londono Eliza Scarlet (Kate Phillips) devas alpreni malfacilan decidon kiam ŝia patro, Henry Scarlet, neatendite mortas, postlasante al ŝi monton da ŝuldoj. Kvankam edziniĝo aspektas la nura opcio por la financa sekureco de virino en epoko kiam la virinoj havis malmultajn aŭ neniun rajton, tamen ŝi, ne aŭskultante la konsilojn de la proksimuloj, prifajfas la socialajn kondut-normojn kaj tuj decidas daŭrigi sola la detektivan laboron de sia patro, ekspluatante lian renomon.

## Roluloj
**Eliza Scarlet** (Kate Phillips) naskiĝis en etburĝa familio. Ŝi aspektas tipa virino de sia epoko kaj kondutas kiel rafinita “viktoriana sinjorino”, karakterizoj, kiujn ŝi eluzas dum enketado. Sed en la realo Eliza havas bataleman kaj impetan karakteron, kiun ŝi elmontras kiam estas necese, estigante grandan surprizon kaj ŝokon ĉe la aliaj.
Dum juneco ŝia patro instruis al ŝi enket-metodojn kaj ĝenerale la detektivan sciencon. Sed en epoko regata de la absoluta aŭtoritato de la viroj, virino ne povas strebi al profesio – kaj tute neimageblas, ke ekzistu ina Detektivo; ŝi do serĉas la subtenon de tri amikoj.

**Henry Scarlet** (Kevin Doyle), la patro de Liza, estas jam mortinta kiam komenciĝas la serio. Profunde ĉagrenita pro la forpaso de sia edzino, li iĝis drinkulo kaj mortis probable pro koratako. Li tamen de tempo al tempo reaperas "fantome" al Eliza por konsili ŝin. 

**William Wellington** (Stuart Martin), kromnomata “La Duko", reference al la unua duko de Wellington, estas malafabla, jupĉasemula Inspektoro de Scotland Yard. Li havigas maleme al Eliza laboron sed li ne donas al ŝi oficialan rolon kaj tio kaŭzas disputadon inter ili. La forpasinta patro de Eliza, Henry, savis William kiam li estis infano el vivo en la stratoj de Londono kaj poste li mecenatis, por ke li vizitu polican akademion. William taksis Henry’n honorinda kaj bona viro, sed lin agacas la deziro de lia filino Eliza fariĝi detektivino; tamen li ŝatas ŝin kaj iom post iom li komencas montri respekton por ŝiaj kapabloj.

**Moses** (Ansu Kabia), naskita en Jamajko, venis al Londono esperante trovi pli bonajn vivkondiĉojn, sed je la fino li fariĝis krimulo, membro de suspektindaj rondoj. Li ŝatas la praktikan kapablon de Eliza kaj ambaŭ ofte kondutas kune kvazaŭ ribeluloj kontraŭ la socio.

**Rupert Parker** (Andrew Gower) estas riĉa junulo, filo de sinjorino Parker, kiu posedas la domon en kiu loĝas Eliza. Ŝi volis, ke Eliza edzigu Rupert, sed ĉi-lasta estis sufiĉe kontenta kiam ŝi rifuzis la proponon: sekrete li estas samseksemulo, kio igas lin ekstersocia tiom, kiom Eliza. Naskiĝas amikeco inter la du kaj li fidas je la konsiloj de Eliza por konduki sian propran vivon. De la unua momento Rupert decidas subvencii, investocele por sia mono, la detektivan agentejon de Eliza.

**Frank Jenkins** (Danny Midwinter), detektiva serĝento, unu el la policaj kunlaborantoj de William.

**Ivy** (Cathy Belton) loĝas kun Eliza kaj kuiras por ŝi. Ŝi vartis ŝin post kiam la patrino de Eliza mortis (kelktempe antaŭ la komencaj eventoj de la televida serio). Ŝi restas kun Eliza, malgraŭ, ke ŝi komence ne povas pagi al ŝi salajron. Ivy ne scipovas legi nek skribi: Eliza komencos instrui al ŝi.    

## Epizodoj
### Serio 1 (2020)
Kategorio:Anglalingvaj televidaj programoj
Kategorio:Viktoria epoko en populara kulturo
Kategorio:Televidaj serioj
Kategorio:Historia fikcio
Scarlet And The Duke, Miss
Scarlet And The Duke, Miss
Scarlet And The Duke, Miss